SKRIFTLIG FORESPØRGSEL E-3283/02

af Paul Rübig (PPE-DE) til Kommissionen

(19. november 2002)

Om: Foranstaltninger til sikring af den økonomiske holdbarhed af sundhedsplejeordningerne

Kommissionen er i sin meddelelse om den fremtidige ældreomsorg og sundhedspleje(1) gået i dybden med den kendsgerning, at befolkningsudviklingen i de næste årtier ikke kun vil føre til alvorlige finansieringsproblemer på pensionsområdet men også inden for sundhedsplejen, i hvilken forbindelse andre faktorer inden for sundhedsplejen vil styrke denne tendens yderligere. Kommissionen har i den nævnte meddelelse omtalt den økonomiske holdbarhed som en af tre målsætninger, der skal følges parallelt. I den forbindelse er det først og fremmest nødvendigt at øge effektiviteten af ordningerne og undgå manglende effektivitet. Inden for andre erhvervsgrene sørger markedsmekanismerne til en vis grad for disse virkninger. Inden for sundhedsplejen mangler der vigtige elementer af markedet. Således vælger for det meste ikke patienten som forbruger men lægen tjenesteydelsen, og der er heller ikke tale om en prisdannelse i henhold til markedets love mellem patient og tjenesteyder, da tjenesteydelsen for det meste betales af staten eller sygekassen. Dog ser det i det mindste ud til, at man delvis kan forankre og styrke de markedsøkonomiske principper inden for sundhedsplejen, dvs. fremme af konkurrencen mellem udbyderne, større prisgennemskuelighed for patienten, i givet fald gennem procentvise tilskud. I samme meddelelse understreges også betydningen af en øget udveksling af erfaring på internationalt plan.

1. Finder Kommissionen foranstaltninger til styrkelse af de markedsøkonomiske elementer inden for sundhedsplejen hensigtsmæssige, og er de gennemførlige?

2. Overvejer Kommissionen at tage initiativer i denne retning?

3. Hvilke yderligere skridt agter Kommissionen at tage for konkret at omsætte målet med økonomisk holdbarhed?

4. Agter Kommissionen at tage initiativ til fremme og strukturering af en udveksling af erfaringer på internationalt plan?

(1) KOM(2001) 723.

Svar afgivet på Kommissionens vegne af Anna Diamantopoulou

(20. december 2002)

Der er enighed om, at alle medlemsstaterne står over for tre udfordringer, når de skal sikre adgang til sundhedspleje, en høj kvalitet i plejen og finansiel bæredygtighed i sundhedsplejesystemerne. Men det er medlemsstaternes ansvar at organisere deres sunhedsplejesystemer og finansieringen heraf. Og det er op til hver enkelt medlemsstat at afgøre, om markedsorienterede mekanismer er nyttige til inddæmning af udgifter i forbindelse med det nationale system, og om sådanne mekanismer er forenelige med målet om almindelig adgang til sundhedspleje af en høj kvalitet. EU har ikke myndighed til at foreskrive, at der skal bruges sådanne mekanismer. Kommissionen kan imidlertid spille en nyttig rolle ved at opmuntre til udveksling af informationer om politikker, der sikrer finansiel bæredygtighed og almindelig adgang til sundhedspleje af høj kvalitet.

Kommissionen støtter arbejdet i Udvalget for Social Beskyttelse og Udvalget for Økonomisk Politik vedrørende sundhed og langvarig pleje af ældre, der hidtil har resulteret i en foreløbig række skøn over aldringens budgetmæssige virkninger på udgifterne til sundhedspleje og et fælles spørgeskema, som blev fremsendt til medlemsstaterne i første halvdel af 2002. Svarene på spørgeskemaet er ved at blive undersøgt, og et udkast til en fælles rapport fra Kommissionen og Rådet med et resumé af resultaterne vil blive vedtaget om kort tid af Kommissionen. Kommissionen vil i 2003 overveje mulighederne af et mere struktureret samarbejde mellem medlemsstaterne inden for området sundhedspleje og langvarig pleje af ældre på grundlag af resultaterne fra det eksisterende samarbejde på EU-niveau.

Endvidere har Kommissionen lanceret en tankeproces på højt niveau om patientmobilitet og udviklingen i sundhedsplejen i EU for at kunne drøfte spørgsmål af afgørende betydning for sundhedspolitikken, herunder kvalitet og adgang, informationskrav, omfanget af et samarbejde vedrørende spørgsmål om sundhedspleje og hvordan nationale politikker kan forenes med EU-mål helt generelt.

Det nye handlingsprogram for folkesundhed vil give muligheder for at støtte undersøgelser inden for dette område.